Diari Oficial de la Generalitat Valenciana


Sumari del DOGV 3382, del 27-11-1998 (1998/9987)

ORDRE d'11 de novembre de 1998, de la Conselleria de Benestar Social, per la qual es fixen els criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de justícia a la Comunitat Valenciana transferits per Reial Decret 1.950/1996, de 23 d'agost.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3382

Data del DOGV
:   27-11-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/9987


Data del document
:   11-11-1998

Organisme emissor
:   Conselleria de Benestar Social

Tipus de document
:   Ordre

ORDRE d'11 de novembre de 1998, de la Conselleria de Benestar Social, per la qual es fixen els criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de justícia a la Comunitat Valenciana transferits per Reial Decret 1.950/1996, de 23 d'agost. [1998/X9987]
  
El model establit en matèria d'òrgans de representació, determinació de les condicions de treball i participació del personal al servei de les administracions públiques atorga a les organitzacions sindicals la plena capacitat per a la convocatòria i desplegament dels distints processos sindicals, per això quedarà limitada la funció de l'administració a proporcionar, observant una absoluta neutralitat en el procés, els mitjans materials i humans que permeten el desenvolupament del procés.
  
D'acord amb la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, modificada per la Llei 18/1994, de 30 de juny, i vistos els articles 13.4 i 21 de l'esmentada llei, i l'article 1 del Reglament d'Eleccions aprovat per Reial Decret 1.846/1994, de 9 de setembre (BOE de 13.09.94), i com que és pròxima la renovació dels representants dels funcionaris públics per l'acabament del seu manament, és convenient que els òrgans competents de la Generalitat Valenciana en matèria de personal en els respectius àmbits competencials fixen els criteris i establisquen les normes per les quals s'han de regir les unitats administratives afectades pel procés d'eleccions sindicals per a la renovació dels representants dels funcionaris.
  
En aquesta línia, és necessari assenyalar determinats criteris d'actuació sobre altres extrems, directament o indirectament relacionats amb el procediment electoral com són el nomenament de representants de l'administració, la votació per correu, la concessió de permisos als membres de les candidatures, els/ les components de les taules electorals, els/les representants de l'administració en aquestes, els/les interventors i apoderats de les candidatures i als/a les electors/es en general.
  
Com que es considera que la participació en les eleccions sindicals del personal funcionari constitueix el compliment d'un deure de caràcter públic, sobre la base legal de l'article 30, apartat 2, de la Llei 30/1984, de 2 d'agost, es preveu la concessió de permisos per aquest motiu en el Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents de l'administració de Justícia, i en el Reial Decret 296/1996, de 23 de febrer, pel qual s'aprova el Reglament Orgànic dels Metges Forenses.
  
Per tot això, com a conseqüència del traspàs de funcions i serveis de l'administració de l'estat a la Comunitat Autònoma Valenciana, en matèria de mitjans personals al servei de l'administració de justícia mitjançant el Reial Decret 1.950/1996, de 23 d'agost, i en exercici de les competències atribuïdes a la consellera de Benestar Social en l'article 35, e) de la Llei 5/1983, de 30 de desembre, de Govern Valencià,
  
ORDENE
  
Article 1. Elaboració dels censos de funcionaris
  
La Sotssecretaria de Justícia elaborarà el cens de funcionaris de cada unitat electoral inclosa en el seu àmbit geogràfic i funcional, abans del lliurament a la Mesa Electoral Coordinadora.
  
Els censos dels funcionaris contindrà una relació nominal amb les circumstàncies personals següents: dos cognoms, nom, sexe, data de naixement, antiguitat reconeguda en la funció pública expressada segons les dades del Registre de Personal, DNI.
  
Aquests censos de funcionaris indicaran, en l'encapçalament o en la caràtula, la unitat electoral de què es tracte, els organismes afectats i el caràcter de cens previ, provisional o definitiu, i també l'òrgan davant el qual es poden interposar les reclamacions sobre inclusions, exclusions o modificacions relatives a aquesta relació nominal i termini d'interposició d'aquestes.
  
Els llistats de censos s'elaboraran per separat, una per als/ a les electors/es i elegibles, i una altra per als/a les electors no-elegibles, d'acord amb l'article 14 del Reial Decret 1.846/1994, de 9 de setembre.
  
Article 2. Composició de les meses electorals
  
Cada mesa electoral, la seua composició i règim de suplències dels seus membres es constituirà d'acord amb els criteris establits en l'article 10 del Reial Decret 1.846/1994, de 9 de setembre.
  
Article 3. Lliurament de censos i determinació del nombre i distribució de les meses electorals
  
En el termini de dotze dies hàbils comptadors des de la data de recepció de l'escrit de promoció d'eleccions, la Sotssecretaria de Justícia lliurarà els censos de funcionaris, d'acord amb el que disposen l'article 1 d'aquesta ordre i l'article 14 del Reial Decret 1.846/1994, de 9 de setembre, a la Mesa Electoral Coordinadora.
  
Aquesta mesa haurà d'elaborar la llista provisional d'electors/es, distribuïda per meses electorals i d'acord amb els criteris següents:
  
En el supòsit que hi haguera l'acord sindical sobre el nombre i distribució de les meses electorals previst en l'article 25, apartat 1, de la Llei 9/1987, de 12 de juny, s'aplicarà de forma vinculant el contingut d'aquest acord, i es limitarà a elaborar la llista d'electors/es, d'acord amb l'article 16 de l'esmentada llei, sobre la base de l'esquema de distribució de meses acordat pels sindicats.
  
En el supòsit que no s'haguera produït aquest acord sindical, haurà de decidir la Mesa Electoral Coordinadora el nombre i la distribució de les meses d'acord amb el que disposa l'article 9.1 del Reial Decret 1.846/1994, de 9 de setembre, i als criteris de l'article 25 de la Llei 9/1987, de 12 de juny.
  
En conseqüència, s'establirà una mesa electoral per cada 250 funcionaris/àries o fracció, distribuïdes, en cas que en foren diverses, d'acord amb el que establisca la Mesa Electoral Coordinadora, per això es tractarà d'implantar les seus de les meses en aquelles localitats que tinguen un major nombre d'electors/es.
  
L'elaboració de la llista provisional d'electors/es haurà d'estar conclosa abans de la data de constitució de les meses electorals, a fi de procedir adequadament a la constitució de les meses parcials.
  
Constituïdes les meses electorals, d'acord amb el que disposa l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions aprovat pel Reial Decret 1.846/1994, de 9 de setembre, la Mesa Electoral Coordinadora assumirà les seues funcions amb vista a l'elaboració de la llista d'electors/es definitiva, d'acord amb el que disposen els articles 26.3 i 25.3.d), de la Llei 9/1987.
  
La Mesa Electoral Coordinadora realitzarà les seues funcions d'acord amb el que estableixen els articles 12. 14 i els que hi concorden del reglament aprovat pel Reial Decret 1.846/1994, de 9 de setembre.
  
Article 4. Votació per correu
  
S'aplicarà el procediment establit en l'article 19 del Reial Decret 1.846/1994, de 9 de setembre.
  
S'utilitzaran, amb aquesta finalitat, els models de sobres que per a aquesta modalitat de votació s'estableixen en l'Ordre d'1 d'octubre de 1998, de la Conselleria d'Economia, Hisenda i Administració Pública.
  
Article 5. Nomenament de representants de l'administració
  
A fi que l'actuació dels diversos departaments, organismes i entitats, afectats per l'àmbit al qual fa referència aquesta ordre, es produïsca d'una manera organitzada i homogènia, les còpies de la documentació electoral es trametran a la Direcció General de la Funció Pública, a través de la comissió de coordinació per als quatre sectors ( sanitari, docent, justícia i funció pública) creat amb aquesta finalitat. Així mateix els/les representants de l'administració podran dirigir les seues consultes a aquesta comissió, la seu de la qual es troba al carrer del Micalet, 5 de València; les tasques de secretaria les realitzarà el Servei d'Ordenament Jurídic i Relacions Sindicals de la Direcció General de la Funció Pública.
  
Els/les representants de l'administració en totes les meses electorals, que assistiran a les votacions i a l'escrutini, vetllaran, especialment, pel compliment de l'obligació de trametre una còpia de l'acta d'escrutini a la comissió a què es fa referència en l'apartat anterior.
  
En l'àmbit de les unitats electorals del personal de l'administració de justícia en la Comunitat Valenciana, el nomenament es realitzarà pel sotssecretari de Justícia, i recaurà preferentment en funcionaris/àries que pertanyen a l'àrea de personal.
  
Article 6. Permisos a membres de candidatura, components de meses electorals, representants de l'administració en aquestes, interventors de les candidatures i als/les electors/es en general
  
Es concediran aquests permisos retribuïts a l'empara de l'article 66 del Reial Decret 249/1996, de 16 de febrer, pel qual s'aprova el Reglament Orgànic dels Cossos d'Oficials, Auxiliars i Agents de l'administració de Justícia, i l'article 39 del Reial Decret 296/1996, de 23 de febrer, pel qual s'aprova el Reglament Orgànic dels Metges Forenses.
  
Seran persones beneficiàries d'aquests permisos, amb el règim que s'especifica, el personal que tot seguit s'indica:
  
Un membre de cada candidatura, designat pel/per la presentador/a d'aquest, que disposarà de permís retribuït a jornada completa des de la proclamació d'aquesta candidatura fins al dia de la votació.
  
Els/les components de les meses electorals i els/les representants de l'administració disposaran de permisos pel temps que calga per tal d'assistir a les reunions de la Mesa Electoral, on s'hi inclouran els desplaçaments fora de la seua residència oficial que siguen necessaris, amb motiu dels quals percebran les dietes i despeses de viatges previstos en el Reial Decret 236/1988, de 4 de març o en el Decret 24/1997, d'11 de febrer, del Govern Valencià, en la quantia establida per al corresponent exercici. A més disposaran d'un permís retribuït de jornada completa en el dia de la votació i una reducció de cinc hores en la jornada de treball del dia immediatament posterior.
  
Els interventors i apoderats de la candidatures tindran permís retribuït durant tot el dia de la votació i d'una reducció de jornada en la data immediatament posterior, en el termes indicats en el l'incís final de l'apartat anterior.
  
Els/les electors/es en general tindran permís retribuït pel temps imprescindible a fi d'exercir el seu dret al vot, segons les instruccions concretes del responsable de personal, que podrà exigir al/a la elector/a un justificant del fet de la votació expedit per la Mesa Electoral, quan aquesta es trobe fora del seu centre de treball.
  
Article 7. Dotació de mitjans personals i materials
  
Per part de les Sotssecretaria de Justícia, d'acord amb la normativa vigent, s'adoptaran mesures oportunes per tal de dotar de mitjans personals i materials necessaris per al compliment de les funcions recollides en aquesta ordre.
  
DISPOSICIONS ADDICIONALS
  
Primera
  
En tot allò no disposat en aquesta ordre, valdrà el que regula en matèria d'eleccions sindicals el Reglament aprovat per Reial Decret 1.846/1994, de 9 de setembre.
  
Segona
  
Quant als models oficial que cal utilitzar durant el procés electoral valdrà el que disposa l'annex de l'Ordre d'1 d'octubre de 1998 (DOGV núm. 3.345, del 6 d'octubre), de la Conselleria d'Economia, Hisenda i Administració Pública, per la qual es fixen criteris i s'estableixen les normes que han de regular el procés d'eleccions a òrgans de representació del personal al servei de l'administració autonòmica de la Generalitat Valenciana.
  
DISPOSICIONS FINALS
  
Primera
  
Es faculta el sotssecretari de Justícia per tal de dictar les resolucions i ordenar les mesures que, en l'àmbit de les seues atribucions, siguen necessàries per al desplegament d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 11 de novembre de 1998
  
La consellera de Benestar Social,
  
MARCELA MIRÓ PÉREZ
  
III. CONVENIS I ACTES